Nene bedank as minister van finansiesNhlanhla Nene (Foto: ANA) Nhlanhla Nene, minister van finansies, het Dinsdag uit sy amp bedank. Dit volg ná die presidensie bevestig het pres. Cyril Ramaphosa en Nene het Sondag gesels oor die implikasies van die minister se bekentenisse voor die Staatskapingskommissie. Ramaphosa het sy bedanking aanvaar. Die voormalige president van die Reserwebank, Tito Mboweni, sal Nene as minister van finansies vervang. Ramaphosa het gesê Mboweni se ervaring sal noodsaaklik wees vir sy administrasie om nog noodsaaklike poste te skep. Volgens die president het Nene Dinsdagoggend sy bedanking ingedien en hy het dit ná deeglike oorweging aanvaar. Nene was van mening dat onthullings voor die Staatskapingskommissie sal inmeng met sy werk as minister. Ramaphosa het dit benadruk dat Nene nie by enige oortredings geïmpliseer word nie. “Dit is ŉ teken van sy karakter dat hy voel hy moet eerder bedank.” Hy het Nene bedank vir sy diens aan Suid-Afrika. Nene was onder toenemende druk om te bedank weens sy betrokkenheid by die omstrede Gupta-familie. Hy het verlede Vrydag om verskoning gevra dat hy nie vroeër die volledige besonderhede rakende sy vergaderings met die Guptas bekendgemaak het nie en gesê hy besef nou dit werp ŉ skadu oor sy optrede as staatsamptenaar. Nene het gesê hy is bly daar word ondersoek ingestel na oneerlike optrede deur regeringsamptenare en die uitvoerende hoofde van staatsondernemings onder pres. Jacob Zuma se leierskap, asook dat bewerings rakende sy betrokkenheid hierby ondersoek word. Maroela Media het vroeër berig die openbare beskermer (OB) het intussen ingestem om ondersoek in te stel of Nene etiese kodes oortree het.